Ravshan Ermatov Braziliya-Italiya matchida xatoga yo‘l qo‘ydimi?

FIFA referisi Ravshan Ermatov Konfederatsiya Kubogi doirasida Italiya termasining Braziliyaga qarshi o‘yindagi ikkinchi golini hisobga olib, xato qilganini tasdiqladi, deya xabar berdi UzDaily.uz. Ushbu match 4:2 hisobida braziliyaliklar foydasiga hal bo‘ldi.

O‘yinning ikkinchi taymi  71-daqiqasida Jorjio Kiyelini gol urishga muvaffaq bo‘ldi, biroq bungacha Ravshan Ermatov hushtak chalgan va braziliyaliklar darvozasiga penalti belgilamoqchi bo‘lgan edi. Biroq to‘p Braziliya termasi darvozasiga kelib tushdi va referi braziliyaliklar noroziligiga qaramasdan, golni hisobga oldi, deya xabar berdi Britaniya Yevrosport kanali.
Keyinchalik, FIFA vakili Pekka Odriozola, FIFA referisining Braziliya darvozasiga penalti belgilamoqchi bo‘lganini tasdiqlaganligini aytdi. Uning aytishicha, bu texnik xato. “Ravshan Ermatov tan oldiki, hushtakdan so‘ng o‘yinni to‘xtatish va hech kimga ustunlikni berib qo‘ymaslik lozim”, – ta’kidladi u.
Ammo, UFF.uz nashri, “Ermatov xatosini tan oldi” mazmunidagi xabarlar yolg‘ondan boshqa narsa emas, deya ta’kidlamoqda. “Ravshan xatosini tan olishi uchun u kimgadir intervyu berishi kerak. Musobaqalar paytida esa hakamlarning intervyu berishi mutlaqo taqiqlangan. Demak, hamyurtimiz “xato” haqida hech kimga gapirmagan. Boz ustiga xabarlarda nomi keltirilgan Pekka Odriozola voqealardan mutlaqo uzoq shaxs”, – deyiladi nashr xabarida.
Bundan tashqari, “Braziliya va Italiya o‘rtasidagi o‘yinni boshqargan Ravshan Ermatov Braziliyada navbatdagi uchrashuvni boshqarishga tayyorgarlik ko‘rayapti”, – deya xabar beradi O‘zbekiston Futbol Federatsiyasining rasmiy tvitteri.